## Pravilnik o uvjetima ovlašćivanja pravnih osoba za ovjeravanje manometara, vakuumometara, manovakuumometara, mjernih pretvornika tlaka, uređaja za mjerenje krvnog tlaka i takomjera za gume

### NN 53/2005 (25.4.2005.), Pravilnik o uvjetima ovlašćivanja pravnih osoba za ovjeravanje manometara, vakuumometara, manovakuumometara, mjernih pretvornika tlaka, uređaja za mjerenje krvnog tlaka i takomjera za gume

# DRŽAVNI ZAVOD ZA MJERITELJSTVO

**1009**

Na
temelju članka 41. stavak 4. i članka 46. stavak 2. i 3. Zakona o mjeriteljstvu
(»Narodne novine«, broj 163/03.), ravnatelj Državnog zavoda za mjeriteljstvo
donosi

## PRAVILNIK

### O UVJETIMA OVLAŠĆIVANJA PRAVNIH OSOBA ZA OVJERAVANJE MANOMETARA, VAKUUMOMETARA, MANOVAKUUMOMETARA, MJERNIH PRETVORNIKA TLAKA, UREĐAJAZA MJERENJE KRVNOG TLAKAI TLAKOMJERA ZA GUME

I. OPĆE ODREDBE

Članak 1.

Ovim
se pravilnikom propisuju uvjeti koje moraju ispunjavati ovlaštene pravne osobe
za ovjeravanje manometara, vakuumometara, manovakuumometara, mjernih pretvornika tlaka, uređaja za
mjerenje krvnog tlaka i tlakomjera za gume (u daljnjem tekstu: mjerila tlaka),
rokovi i način dostavljanja podataka o ovjerenim mjerilima Državnom zavodu za
mjeriteljstvo (u daljnjem tekstu: Zavod) te obvezu sudjelovanja u usporednim
mjerenjima.

Članak 2.

Ovlaštene
pravne osobe, u smislu ovoga pravilnika, ovjeravaju mjerila tlaka kao zakonita
mjerila, ispituju usklađenost mjerila tlaka s propisima, provode službena
mjerenja i vode evidenciju ovjerenih mjerila tlaka kao zakonitih mjerila.

Ovlaštene
pravne osobe, u smislu ovoga pravilnika, ne smiju se baviti proizvodnjom,
uvozom, prodajom ili popravkom mjerila tlaka.

II. TEHNIČKI I MJERITELJSKI
ZAHTJEVI KOJE MORA ISPUNITI OVLAŠTENA PRAVNA OSOBA

Članak 3.

Ovlaštena
pravna osoba mora ispuniti zahtjeve propisane zakonom i zahtjeve koji se odnose
na:

1.
stručnu i tehničku osposobljenost

2.
opremu za ispitivanje mjerila tlaka

3.
prostorije za ispitivanje mjerila tlaka

4.
radnike

5.
propisanu dokumentaciju.

Članak 4.

Stručna
i tehnička osposobljenost pravne osobe dokazuje se potvrdom nadležnog tijela za
akreditaciju Republike Hrvatske za područje mjerenja koje je predmet
ovlaštenja.

Članak 5.

Potrebna
oprema za ispitivanje mjerila tlaka je:

1.
etalon tlaka, primjerice tlačna vaga, precizni manometar, tlačna pumpa ili
vakuum crpka (hidraulična i/ili pneumatska) s mjernim pretvornikom tlaka ili
koji drugi odgovarajući etalon tlaka, ovisno o vrsti mjerila tlaka za koje se
traži ovlaštenje

2.
potreban pribor i alat za pregled, popravak i ispitivanje mjerila tlaka, kao
što su primjerice razni nastavci, spojni elementi, adapteri, ključevi i slično.

Za
ispitivanje tlakomjera za krvni tlak potrebno je sljedeće:

3.
zaporni sat (štoperica)

4.
uređaj (naprava) za zadavanje tlaka, npr. ručna pumpa
s ispusnim ventilom

5.
čvrste metalne posude obujma 500 ml odnosno 100 ml

6.
posude za prihvat i čuvanje istekle žive.

Za
ispitivanje mjerila apsolutnog tlaka potrebno je:

7.
barometar (mjerilo atmosferskog tlaka)

Za
ispitivanje mjernih pretvornika tlaka bez pokaznog uređaja potrebno je:

8.
etalonsko mjerilo struje (napona).

Etaloni
s kojima se ovjeravaju mjerila tlaka moraju biti umjereni.

Članak 6.

Ovlaštena
pravna osoba treba biti opremljena osobnim računalom (PC) s mogućnošću spajanja
na internet i povezivanja s bazom podataka Zavoda.

Članak 7.

Ovlaštena
pravna osoba mora imati radnu prostoriju za ispitivanje mjerila tlaka koja mora
ispunjavati ove uvjete:

1.
mora biti čista, suha i dovoljno prostrana za neometano ispitivanje i
ovjeravanje mjerila tlaka

2.
mora biti dovoljno prostrana za smještaj potrebne opreme

3.
mora biti zaštićena od izravna sunčeva utjecaja

4.
u prostoriji i njezinoj okolici izvori vibracija ne smiju utjecati na točnost
mjerenja

5.
mora imati namještaj za smještaj mjerila tlaka koja se ispituju

6.
mora imati namještaj za smještaj mjerila tlaka koja su ovjerena

7.
u radnoj prostoriji mora biti smješten kontrolni termometar za mjerenje temperature
zraka radnog okoliša mjernog područja od 10 C do 30 C kojemu najmanji podjeljak pokazuje najviše 0,5 C

8.
u radnoj prostoriji mora biti smješten uređaj za mjerenje relativne vlažnosti
zraka u radnom okolišu

9.
mora imati dnevnu i električnu rasvjetu.

Članak 8.

Temperatura
radnog okoliša u radnoj prostoriji za vrijeme ispitivanja mjerila tlaka mora
biti u granicama od 15 oC do 25 oC.

Članak 9.

Izvori
grijanja prostorije za ispitivanje mjerila tlaka moraju biti najmanje 1,5 m
udaljeni od opreme, tj. od mjesta gdje se obavlja
ispitivanje mjerila tlaka i moraju omogućiti ujednačeno zagrijavanje prostorije
za ispitivanje mjerila tlaka.

III. RADNICI

Članak 10.

Ovlaštena
pravna osoba mora imati najmanje dva zaposlena ovlaštena mjeritelja koji
obavljaju poslove ispitivanja i ovjeravanja mjerila tlaka.

Jedan
radnik iz stavka 1. ovoga članka mora imati najmanje VSS tehničkog smjera, a
drugi mora imati najmanje SSS tehničkog smjera.

Radnici
iz stavka 1. ovoga članka moraju imati najmanje 3 godine radnog iskustva na
poslovima ispitivanja mjerila tlaka i moraju poznavati propise o postupcima i
metodama ispitivanja mjerila tlaka te imati uvjerenje o položenom stručnom
ispitu.

Ako
radnik nema položen stručni ispit iz stavka 3. ovoga članka, ispit mora
položiti u roku godine dana od dana pravomoćnosti rješenja.

IV. DOKUMENTACIJA

Članak 11.

Ovlaštena
pravna osoba mora imati ovu dokumentaciju:

1.
registracijski akt

2.
radne knjižice zaposlenih osoba

3.
propise iz područja ispitivanja i ovjeravanja mjerila tlaka

4.
naputak proizvođača o upotrebi opreme za ispitivanje mjerila tlaka

5.
dokumentaciju o održavanju i praćenju ispravnosti opreme za ispitivanje mjerila
tlaka

6.
obrasce zahtjeva za ovjeravanje mjerila tlaka i izvješća o ispitivanju mjerila
tlaka

7.
rješenja o odobrenju tipa mjerila za mjerila tlaka koja se ovjeravaju kod
ovlaštene pravne osobe

8.
popis opreme za ispitivanje s tehničkim podacima i datumima umjeravanja i
potvrde o umjeravanju za svaki etalon koje je sastavni dio ove opreme.

Članak 12.

Ovlaštena
pravna osoba tijekom svog rada mora:

1.
ovjeravati mjerila tlaka koja imaju važeće rješenje o odobrenju tipa mjerila, u
skladu s odobrenim postupkom ispitivanja mjerila tlaka

2.
obavijestiti Zavod o svakoj promjeni koja bi mogla utjecati na osposobljenost
ovlaštene pravne osobe da ispuni uvjete propisane ovim pravilnikom te
upotrebljavati samo etalone za ispitivanje mjerila tlaka s važećom potvrdom o
umjeravanju

3.
dostavljati Zavodu izvješća o ovjerenim mjerila tlaka najmanje dva puta
godišnje

4.
dostavljati Zavodu popis svojih etalona s važećom potvrdom o umjeravanju
najmanje jednom godišnje

5.
najmanje jednom godišnje sudjelovati u usporedbenim mjerenjima na zahtjev
Zavoda

6.
čuvati izvješća o ispitivanju na elektroničkom mediju ili u tiskanom obliku najmanje
3 godine od dana izdavanja izvješća.

V. PRIJELAZNE I ZAVRŠNE
ODREDBE

Članak 13.

Ovlaštenoj
pravnoj osobi koja ispunjava uvjete propisane ovim pravilnikom izdaje se
rješenje o ovlaštenju koje vrijedi 3 (tri) godine od dana njegove
pravomoćnosti.

Članak 14.

Do
ovlaštenja pravnih osoba, u smislu odredaba ovoga pravilnika, a najdulje šest
mjeseci, poslove ovlaštene pravne osobe obavljat će pravne osobe koje je za
poslove ovjeravanja mjerila tlaka ovlastio Državni zavod za normizaciju i
mjeriteljstvo.

Članak 15.

Danom
stupanja na snagu ovoga pravilnika prestaju važiti odredbe članaka 1. do 3., 5.
do 11. te 13. do 16. Pravilnika o uvjetima ovlašćivanja pravnih osoba i
servisa, o postupku ispitivanja i ovjeravanja, o tehničkim i mjeriteljskim
zahtjevima za manometre, vakuumometre i manovakuumometre, mjerne pretvornike tlaka, uređaje za
mjerenje krvnog tlaka i tlakomjere za gume (»Narodne novine« br. 142/04.), a koje se odnose na ovlaštene pravne osobe.

Članak 16.

Ovaj
pravilnik stupa na snagu osmoga dana od dana objave u »Narodnim novinama«.

Klasa:
011-02/05-07/13

Urbroj: 558-03/11-05-1

Zagreb,
14. travnja 2005.

Ravnatelj

Državnog zavoda za mjeriteljstvo

**dr****. sc. Marijan Andrašec, dipl. ing**., v. r.

Pravilnik, NN 53/2005-1009